Публикувана на: 12 Декември 2008 | 18:37
Петдневна кампания за доброволно кръводаряване подемат от началото на идната седмица ръководството и служителите на "Неохим" АД. От понеделник до петък, 19 декември, акцията се очаква да подкрепят десетки химици от торовото дружество. От мениджърския екип на кампанията се надяват работещите да проявят миналогодишната активност. Димитровградският торов производител е сред фирмите в региона, които традиционно подкрепят и сами организират подобен род акции.
Кръводаряването ще се извършва от квалифициран лекарски екип на Отделението по трансфузионна хематология към МБАЛ-Хасково, коментира за читателите на dgpazar.eu Милена Николова, експерт "Връзки с обществеността" в "Неохим" АД. Акцията ще стартира в Службата по трудова медицина на предприятието от 7,30 и ще продължава до 12 часа всеки делничен ден на идната седмица.
Кампанията в "Неохим" ще премине под мотото "Дарявам днес, за да ми помогнат утре!", което е и девиз на учредения кръводарителски инвестиционен фонд за взаимопомощ. Включилите се в инициативата ще ползват отпуск в Деня на кръводаряването, както и два след това, уточни Николова. По нейните думи, за последните три години са откликнали над 200 доброволци от дружеството .
Междувременно от Пресслужбата на "Неохим" съобщиха, че е започнало поетапно пускане на производствените инсталации и навлизане на дружеството в нормален производствен процес.